section_heading: Farmakoterapijska skupina i djelovanje
paragraph_text: Lanzoprazol sprječava djelovanje protonske pumpe u parijetalnoj stanici želučane sluznice, tj. enzima H+K+-ATP-aze koja katalizira zadnji stupanj u nastanku želučane kiseline. Na taj način sprečava bazalno i stimulirano izlučivanje želučane kiseline. Stupanj inhibicije ovisi o dozi i trajanju liječenja. Već jednokratna doza od 30 mg smanjuje izlučivanje kiseline za 70 do 90%. Djelovanje nastupa 1 do 2 sata nakon uzimanja lijeka i traje duže od 24 sata.